รมว.คลังมั่นใจบาทไม่หลุดกรอบ 27 บาท
"กิตติรัตน์" ยืนยันยังไม่ออกมาตรการพิเศษดูแลค่าเงิน มั่นใจเงินบาทปีนี้ไม่แข็งค่าเกินกว่า 27 บาทต่อเหรียญสหรัฐ
21 มี.ค. 2556

"กิตติรัตน์" ยืนยันยังไม่ออกมาตรการพิเศษดูแลค่าเงิน มั่นใจเงินบาทปีนี้ไม่แข็งค่าเกินกว่า 27 บาทต่อเหรียญสหรัฐ
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า รัฐบาลจะเร่งหาแนวทางสกัดกั้นค่าเงินบาทไม่ให้แข็งค่าเกินกว่าที่ควรจะเป็น เพื่อไม่ให้เกิดผลกระทบกับเสถียรภาพเศรษฐกิจ และภาพรวมการส่งออก 
อย่างไรก็ตาม มั่นใจว่า เงินบาทจะไม่แข็งค่าจนหลุดกรอบ 27 บาทต่อเหรียญสหรัฐแน่นอน เพราะหากถึงจุดดังกล่าว จะเกิดปัญหาขึ้นก่อน และกลไกก็จะทำงาน แต่ในฐานะเป็นรัฐบาลจะมีนโยบายป้องกันเพื่อไม่ให้ต้องถึงปัญหาจุดวิกฤต เพราะยอมรับว่า ค่าเงินบาทมีผลกับภาคเศรษฐกิจหลายส่วน ซึ่งเงินบาทแข็ง การส่งออกเมื่อทอนเป็นเงินบาทลดลง กระทบกับภาคอุตสาหกรรมที่ส่งออก และอาจลามไปถึงการจ้างงาน ขณะเดียวกันจะมีการนำเข้าเพิ่มขึ้น ประเทศขาดดุลการค้า และดุลบัญชีเดินสะพัด
อย่างไรก็ตาม มองว่า ขณะนี้มาตรการที่มีอยู่ยังสามารถประคับประคองสถานการณ์ค่าเงินได้อยู่ ไม่จำเป็นต้องออกมาตรการพิเศษ และยังไม่มีมาตรการภาษีสำหรับผู้ส่งออก เพราะอาจเป็นการเลือกปฏิบัติ และโดยส่วนตัวยังเห็นว่า ยังสามารถใช้นโยบายการเงินดูแลการไหลเข้าออกของเงินทุนได้ โดยไม่ผิดธรรมชาติ ซึ่งขึ้นอยู่กับการตัดสินใจของคณะกรรมการนโยบายการเงิน (กนง.) 
"ก่อนหน้าที่เคยเสนอให้แบงก์ชาติลดดอกเบี้ย เราไม่ได้เสนอให้ลดต่ำผิดธรรมชาติ เพียงแต่ชี้ชวนให้เห็นว่า การรักษาระดับอัตราดอกเบี้ยนโยบายดังกล่าวเอาไว้ มีลักษณะเป็นการดูดซับสภาพคล่องเข้าไปในองค์กร ผมเห็นว่า การดำเนินการนี้น่าจะสามารถทำให้กลไกที่สำคัญตามนโยบายการเงิน ช่วยทำงานประคับประคองสถานการณ์ได้ดีกว่านี้ ควบคู่ไปกับกลไกของตลาดทุนและนโยบายการคลัง" นายกิตติรัตน์ กล่าว